Διερεύνηση των μεταβολών της γονιμοποιητικής ικανότητας του σπέρματος του κάπρου με τη χρήση βιοϊατρικών τεχνικών
Authors: Στραβογιάννη Βασιλική 
Published: April 2023

Η παρούσα μελέτη διερευνά τη σχέση της ποιότητας του σπέρματος (κινητικές παράμετροι, ζωτικότητα, μορφολογία, HOSTtest, κατακερματισμός του DNA) με τη συμπεριφορά του κάπρου κατά την εκσπερμάτιση με χρήση βιοϊατρικών τεχνικών. Επιπλέον, συσχετίζει τα συλλεγόμενα βιοϊατρικά δεδομένα με τα ποιοτικά χαρακτηριστικά του σπέρματος, υποστηρίζοντας τη χρησιμότητά τους ως πρόσθετο εργαλείο για την αξιολόγηση της ικανότητας του κάπρου να παράγει σπέρμα υψηλής ποιότητας. Για την πραγματοποίηση των πειραματισμών, εξετάσθηκαν 94 εκσπερματίσματα και χρησιμοποιήθηκαν 5 σπερματοδότες κάπροι, στους οποίους τοποθετήθηκαν αισθητήρες. Τα χαρακτηριστικά της κίνησής τους καταγράφονταν με αισθητήρα που περιελάμβανε επιταχυνσιόμετρο, γυροσκόπιο και μαγνητόμετρο. Οι θερμοκρασίες του ομοιώματος επίβασης, του οσχέου και του σώματος των κάπρων μετρήθηκαν με υπέρυθρη κάμερα, ενώ η σιελόρροια στις παρειές των κάπρων καταγραφόταν με ειδική θερμική κάμερα. Η ηλεκτρική αγωγιμότητα του δέρματος των κάπρων καταγραφόταν από αισθητήρα γαλβανικού συστήματος απόκρισης δέρματος. Παρατηρήθηκαν ισχυρά αρνητικές συσχετίσεις μεταξύ της θερμοκρασίας του ομοιώματος επίβασης, του οσχέου και του σώματος των κάπρων με την προοδευτική κίνηση, τα βραδείας και ταχείας κίνησης σπερματοζωάρια και τις εκτιμώμενες με αυτόματο αναλυτή (CASA) κινητικές παραμέτρους VCL, VSL και ALH. Ο όγκος της εκσπερμάτισης συσχετίστηκε αρνητικά με τη θερμοκρασία του ομοιώματος και του οσχέου. Η θερμοκρασία του ομοιώματος συσχετίστηκε αρνητικά με την BCF, τη ζωτικότητα και τον συνολικό χρόνο εκσπερμάτισης, ενώ συσχετίστηκε θετικά με τα σπερματοζωάρια βραδείας κίνησης και τη μη φυσιολογική μορφολογία. Η θερμοκρασία του σώματος συσχετίστηκε αρνητικά με την BCF. Όσον αφορά την κινητικότητα των κάπρων, προέκυψε ότι η συνολική διάρκεια της εκσπερμάτισης συσχετίζεται θετικά με τη διάμεση ODBAκαι τη μέση συνολική επιτάχυνση. Επιπλέον, η μέση συνολική επιτάχυνση συσχετίζεται θετικά με την VAP, ενώ η σιελόρροια συσχετίζεται θετικά με τη διάμεση ODBA.Κατά τη συσχέτιση των ποιοτικών και ποσοτικών χαρακτηριστικών του σπέρματος, η φυσιολογική μορφολογία και η ζωτικότητα των σπερματοζωαρίων συσχετίστηκαν ισχυρά θετικά μεταξύ τους και με την προοδευτική κινητικότητα, τα σπερματοζωάρια ταχείας κίνησης και τιςVCL, VSL, VAP, ALH και BCF. Ακόμη, η ζωτικότητα συσχετίστηκε ισχυρά αρνητικά με τα σπερματοζωάρια βραδείας κίνησης, τις μορφολογικές ανωμαλίες της κεφαλής, του αυχένα και τα σπερματοζωάρια με κυτταροπλασματικό σταγονίδιο. Οι μορφολογικές ανωμαλίες της κεφαλής, του αυχένα, της ουράς και του παραμένοντος κυτταροπλασματικού σταγονιδίου συσχετίστηκαν αρνητικά με την προοδευτική κινητικότητα, τα ταχέως κινούμενα σπερματοζωάρια και τις VCL και VSL. Το ποσοστό των HOST θετικών σπερματοζωαρίων συσχετίστηκε ισχυρά θετικά με τα ταχέως κινούμενα σπερματοζωάρια και τιςVCL και VSL, ενώ το ποσοστό των HOST αρνητικών συσχετίστηκε αρνητικά με τη BCF. Ο συνολικός χρόνος εκσπερμάτισης συσχετίσθηκε ισχυρά θετικά με τον όγκο του εκσπερματίσματος. Η ένταση των συσπάσεων των όρχεων κατά την εκσπερμάτιση συσχετίστηκε θετικά με την VAP και το ποσοστό των σπερματοζωαρίων με κυτταροπλασματικό σταγονίδιο.Τα αποτελέσματα της ηλεκτρικής αγωγιμότητας του δέρματος δεν ήταν ομοιογενή. Συμπερασματικά, η θερμοκρασία του ομοιώματος, του οσχέου και του σώματος του κάπρου, η διάμεση ODBA, η σιελόρροια, η χρονική διάρκεια της εκσπερμάτισης και η ένταση των συσπάσεων των όρχεων μπορούν να μετρηθούν αξιόπιστα με την χρήση βιοϊατρικών τεχνικών και, έπειτα από συσχέτισή τους με τα ποιοτικά χαρακτηριστικά του σπέρματος, να συμβάλλουν στην δημιουργία προγνωστικού μοντέλου επιλογής κάπρων με δυνατότητα παραγωγής σπέρματος υψηλής ποιότητας.